
Temeljem odredbi članka 33. Statuta Gradskog kazališta lutaka, na prijedlog Ravnatelja, Kazališno vijeće na svojoj sjednici održanoj 15. listopada 2026. godine donosi 

PRAVILNIK
O USTUPANJU DVORANE GRADSKOG KAZALIŠTA LUTAKA NA KORIŠTENJE UZ NAKNADU

Članak 1.
 	Ovim pravilnikom uređuju se uvjeti i način povremenog korištenja uz naknadu dvorane Gradskog kazališta lutaka na adresi Tončićeva 1, Split. 


Članak 2.
           Dvorana iz čl. 1. Pravilnika može se ustupati na korištenje pravnim i fizičkim osobama uz uvjet da način i svrha korištenja dvorane ne ometa redovan rad i djelatnost GKL-a i da ne šteti ugledu i dostojanstvu GKL-a.

Članak 3.
            Za potrebe odvijanja  programa od umjetničkog, kulturnog i društvenog značaja za koje se ne prodaju ulaznice, dvorana se može ustupiti na korištenje uz minimalnu naknadu od 900,00 EUR (devetsto eura), dok se navedena naknada kod komercijalnih programa uvećava za minimalno 10% prihoda ostvarenih prodajom ulaznica, za 4 sata korištenja dvorane uz osnovnu tehničku potporu (tehničar tona, svjetla, dežurno osoblje).  

Svaki dodatni sat korištenja dvorane i pomoćnih prostorija naplaćuje se 150,00 EUR (sto pedeset eura). 

U ukupno vrijeme korištenja računa se vrijeme od ulaska u prostor zbog unošenja opreme, odnosno održavanja proba do oslobađanja prostora od osoba i stvari.

Nedjeljom, blagdanom i državnim praznikom cijena najma uvećava se za 30%.
   	
Ravnatelj GKL-a ima diskrecijsko pravo ocjenjivanja koje manifestacije pripadaju navedenim područjima, odnosno odbiti iznajmiti dvoranu programima koji ne udovoljavaju programskim i estetskim kriterijima kazališta te kulturnom statusu i ugledu Kazališta. 


Članak 4.
U iznimnim slučajevima, Ravnatelj može dvoranu ustupiti uz naknadu nižu od minimuma određenog člankom 3., odnosno bez naknade, uz pisano obrazloženje svoje odluke, odnosno umjetnički, društveno ili poslovno značajnih ciljeva koji se održavanjem navedenog programa ostvaruju. 
            
Neplaćanje naknade za korištenje dvorane ne isključuje obvezu naknade drugih troškova, ako su takvi nastali korištenjem ili su nužni (npr. dodatni rad radnika GKL-a, naknada eventualnih šteta zbog oštećenja prostora ili opreme i sl.). 

	GKL je dužno temeljem pisanog zahtjeva Grada Splita bez naknade ustupiti prostor iz članka 1.  za održavanje programa, manifestacija, promocija i prijema od interesa za Grad Split. 
 

Članak 5.
   	Kazalište može posebno dogovarati uvjete suradnje s onim partnerima koji više puta u godini surađuju s Kazalištem.

Članak 6.
            Naknada za korištenje dvorane uplaćuje se po ispostavi računa. 


Članak 7.
S korisnikom dvorane sklapa se ugovor kojim se određuju uvjeti korištenja prostora i međusobne obveze.

Članak 8.
 	Pravilnik stupa na snagu u roku od osam dana od objave na oglasnoj ploči Kazališta.



PREDSJEDNICA KAZALIŠNOG VIJEĆA

Jelena Burazin




Klasa:  612-03/26-01/06
Urbroj: 2181-111-01/26-520
Split, 15. 10. 2026.



Da je ovaj Pravilnik objavljen na oglasnoj ploči Kazališta dana __. __. 2026. te da je stupio na snagu __. __. 2026. potvrđuje ravnatelj Branimir Rakić
									

        Ravnatelj

										      Branimir Rakić

